CELEX: 32015D2089
Language: sk
Date: 2015-11-10 00:00:00
Title: Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie Rady 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

19.11.2015   
            
            
               SK
            
            
               Úradný vestník Európskej únie
            
            
               L 302/107
            
         VYKONÁVACIE ROZHODNUTIE RADY (EÚ) 2015/2089
   z 10. novembra 2015,
   ktorým sa mení vykonávacie rozhodnutie Rady 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               V článku 287 bode 15 smernice 2006/112/ES sa Slovinsku povoľuje oslobodiť od dane z pridanej hodnoty (DPH) zdaniteľné osoby, ktorých ročný obrat nepresahuje 25 000 EUR.
            
         
               (2)
            
            
               Vykonávacím rozhodnutím Rady 2013/54/EÚ (2) bolo Slovinsku povolené do 31. decembra 2015 a odchylne od článku 287 bodu 15 smernice 2006/112/ES oslobodiť od DPH zdaniteľné osoby, ktorých ročný obrat nepresahuje sumu 50 000 EUR.
            
         
               (3)
            
            
               V listoch, ktoré Komisia zaevidovala 27. mája 2015 a 17. júna 2015, Slovinsko požiadalo o povolenie predĺžiť uplatňovanie opatrenia odchyľujúceho sa od článku 287 bodu 15 smernice 2006/112/ES, aby mohlo naďalej uplatňovať oslobodenie od DPH na zdaniteľné osoby, ktorých ročný obrat nepresahuje sumu 50 000 EUR. Uvedeným opatrením by tieto zdaniteľné osoby boli naďalej oslobodené od určitých alebo všetkých povinností súvisiacich s DPH uvedených v hlave XI kapitolách 2 až 6 smernice 2006/112/ES.
            
         
               (4)
            
            
               Listom z 24. júna 2015 Komisia o žiadosti Slovinska informovala ostatné členské štáty. Listom z 25. júna 2015 Komisia oznámila Slovinsku, že má všetky údaje potrebné na posúdenie tejto žiadosti.
            
         
               (5)
            
            
               Z informácií poskytnutých Slovinskom vyplýva, že na konci roka 2013 malo 51,45 % platiteľov DPH zdaniteľný obrat nižší ako 50 000 EUR, čo predstavovalo iba 1 % celkového príjmu z DPH.
            
         
               (6)
            
            
               Vzhľadom na to, že táto vyššia prahová hodnota viedla k obmedzeniu povinností malých podnikov v súvislosti s DPH, a že takéto podniky si naďalej môžu zvoliť všeobecnú úpravu uplatňovania DPH v súlade s článkom 290 smernice 2006/112/ES, Slovinsku by sa malo povoliť uplatňovanie predmetného opatrenia počas ďalšieho obmedzeného obdobia.
            
         
               (7)
            
            
               Odchýlka nemá žiadny vplyv na vlastné zdroje Únie pochádzajúce z DPH, pretože Slovinsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (3).
            
         
               (8)
            
            
               Vykonávacie rozhodnutie 2013/54/EÚ by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   V článku 2 druhom odseku vykonávacieho rozhodnutia 2013/54/EÚ sa dátum „31. decembra 2015“ nahrádza dátumom „31. decembra 2018“.
   Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené Slovinskej republike.
   
      V Bruseli 10. novembra 2015
      
         
            Za Radu
         
         
            predseda
         
         P. GRAMEGNA
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady 2013/54/EÚ z 22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 15).
   
      (3)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).